Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата доставена од Д. Д., адвокат од Адвокатско друштво Интер Партес Скопје, изјавена во име на К. К. од Скопје, а поднесена против Решение на ООУ „Блаже Конески“ - Скопје, на 05.06.2024 година го донесе следното

**Р Е Ш Е Н И Е**

Жалбата доставена до Агенцијата од страна на Д. Д., адвокат од Адвокатско друштво Интер Партес Скопје, изјавена во име на К. К. од Скопје, а поднесена против Решение на ООУ „Блаже Конески“ - Скопје, заведена во архивата на Агенцијата за заштита на правото на слободен пристап до информациите од јавен карактер под бр.08-166 на 05.06.2024 година, **СЕ ОТФРЛА како недопуштена**.

**О Б Р А З Л О Ж Е Н И Е**

## На 05.06.2024 година, преку пошта, со поштенска пратка RC090864311МК, до Агенцијата за заштита на правото на слободен пристап до информациите од јавен карактер е доставена Жалба од Д. Д., адвокат од Адвокатско друштво Интер Партес Скопје, изјавена во име на К. К. од Скопје. Како што е наведено во Жалбата, истата е поднесена против Решение на ООУ „Блаже Конески“ – Скопје бр.03-218/2 од 20.05.2024 година, со кое се решавало по Барање бр.03-218/1 од 17.05.2024 година.

## Агенцијата за заштита на правото на слободен пристап до информации од јавен карактер ја разгледа доставената Жалба и истата ја отфрли како недопуштена поради следното:

## Во прилог на Жалбата до Агенцијата не е доставено предметното Барање, поради што Агенцијата не може да заклучи дали станува збор за Барање за слободен пристап до информации од јавен карактер, или пак за Барање од надлежност на ООУ „Блаже Конески“ – Скопје.

## Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“.

## Во прилог на Жалбата не е доставено ниту обжаленото, односно оспорено Решение на ООУ „Блаже Конески“ – Скопје, поради што Агенцијата не може да ја утврди точноста на фактичката состојба, презентирана во доставената Жалба од страна на полномошникот на жалителот.

## Согласно член 105 став 1 од Законот за општата управна постапка „Во жалбата странката го наведува управниот акт што се побива или за кој странката поднела барање, но не добила одговор од јавниот орган, го наведува органот надлежен за донесувањето или пропуштањето на актот и причините поради коишто странката не е задоволна со управниот акт или неговото пропуштање“.

## Согласно член 17 став 2 од Упатството за спроведување на Законот за слободен пристап до информации од јавен карактер карактер (“Службен весник на Република Северна Македонија“ бр.60/20) „Доколку жалба се поднесува против решение донесено од имател на информации, кон жалбата се приложува барањето, решението што се побива, како и доказ за прием на решението што се побива“.

## И, трето, не помалку важно, во прилог на Жалбата не е доставено уредно полномошно, со кое К. К. од Скопје го овластува Димитар Дангов, адвокат од Адвокатско друштво Интер Партес Скопје, да ја застапува во жалбената постапка пред Агенцијата.

## Согласно член 35 став 2 од Законот за општата управна постапка „Полномошното се дава писмено или усно на записник. Ако полномошното е дадено во форма на приватна исправа, се поднесува полномошно заверено на нотар“.

Сумарно, Во прилог на Жалбата до Агенцијата не се доставени фотокопии од наводното барање за пристап до информации од јавен карактер, ниту пак од оспореното Решение, ниту пак уредно полномошно, со што Агенцијата не можеше да изврши увид во содржината на наведените поднесоци и да утврди дали станува збор за барање за пристап до информации од јавен карактер, како и што му е одговорено на Барателот во наводното Решение од Имателот на информации и дали К.К. од Скопје по своја слободна волја го овластила Димитар Дангов, адвокат од Адвокатско друштво Интер Партес Скопје, да ја застапува во жалбена постапка пред Агенцијата.

Согласно член 20 став 2 од Упатството за спроведување на Законот за слободен пристап до информации од јавен карактер карактер (“Службен весник на Република Северна Македонија“ бр.60/20) „Доколку Агенцијата утврди дека жалбата е недопуштена, ненавремена или изјавена од неовластено лице, со решение ќе ја отфрли жалбата.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

|  |  |  |
| --- | --- | --- |
|  |  | **Директор**  **Пламенка Бојчева** |